《圣泉》
宋代·刘安上

闻道东山有圣泉，杖藜侵晓到山前。一泓寒玉流无尽，万顷良田大有年。

茶鼎晓煎云脚嫩，斋厨夜引溜声圆。我来一酌磁瓯去，终日馀甘齿颊边。

作者简介：（1069—1128）温州永嘉人，字元礼。刘安节从弟。哲宗绍圣四年进士。与安节时称二刘，为乡里所推。累官侍御史，上疏直言宰相蔡京罪数十条，又与中丞石公弼共劾之，京罢相。迁右谏议大夫，知婺州。徽宗宣和初致仕。有《刘给谏集》。